Diari Oficial de la Generalitat Valenciana


Sumari del DOGV 2776, del 24-06-1996 (1996/838547)

ORDRE d'1 de juny de 1996, per la qual s'estableix l'obligatorietat de la vacunació antiràbica en la Comunitat Valenciana.
--------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/06/01/(1)/dof/vci/html**

### Dades del document

Número de DOGV
:   2776

Data del DOGV
:   24-06-1996

Secció del DOGV
:   DISPOSICIONS GENERALS

Número del document
:   1996/838547


Data del document
:   01-06-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE d'1 de juny de 1996, per la qual s'estableix l'obligatorietat de la vacunació antiràbica en la Comunitat Valenciana.   
La Llei de la Generalitat Valenciana 4/1994, de Protecció d'Animals de Companyia, atribueix a la Conselleria d'Agricultura i Medi Ambient la possibilitat d'establir vacunacions obligatòries als animals de companyia. En el territori peninsular del nostre país no s'ha declarat la ràbia en els últims anys. No obstant això, la seua situació al nord d'àfrica i a Centreeuropa aconsellen mantenir el nivell immunitari en la població canina.  
Tradicionalment s'ha realitzat una campanya de vacunació enfront de la ràbia abans del període estiuenc, organitzada pels serveis veterinaris oficials. En els últims anys, aproximadament un 90 per cent de les vacunacions es realitzen al marge d'aquesta campanya, per veterinaris en exercici lliure en clíniques i consultoris. Aquest fet demostra un canvi substancial en el comportament dels propietaris d'animals de companyia.  
La promulgació del Reial Decret 109/1995, sobre medicaments veterinaris, exigeix que qualsevol acte clínic que supose l'aplicació d'un medicament, com és el cas d'una vacunació, s'ha de realitzar amb la prescripció prèvia del producte, que haurà de ser adquirit d'acord amb els procediments establits en aquesta norma.  
A la vista del canvi en el comportament dels propietaris d'animals i de la normativa en matèria de medicaments, resulta aconsellable modificar el sistema de la vacunació obligatòria de cànids i assegurar que es mantindrà la població amb nivells immunitaris adequats. Alhora, la Conselleria d'Agricultura i Medi Ambient garantirà la prestació del servei de vacunació en aquells municipis en què no es presten aquests serveis per algun dels procediments previstos.  
Per tot això, a proposta del director general de Producció Agrària i Pesca,  
ORDENE  
Article 1  
Qualsevol propietari de gossos residents a la Comunitat Valenciana serà responsable del fet que els seus animals mantinguen un nivell immunitari adequat enfront de la malaltia de la ràbia. Amb aquesta finalitat, hauran de sotmetre'ls a vacunació contra aquesta malaltia, per primera vegada, quan l'animal tinga tres mesos d'edat, el revacunaran un any més tard i, posteriorment, almenys una vegada cada dos anys. No obstant això, el veterinari facultatiu, sota la seua responsabilitat i segons el seu criteri professional, podrà determinar la freqüència, la periodicitat o l'oportunitat d'altres vacunacions.  
Article 2  
Els veterinaris facultatius que, en l'exercici de la professió, realitzen la vacunació antiràbica d'un animal, ho reflectiran en la cartilla sanitària. En acabar cada any, facilitaran a la Conselleria d'Agricultura i Medi Ambient, a l'efecte d'estadística sanitària, dades globalitzades sobre el nombre d'immunitzacions efectuades en els 12 mesos anteriors.  
Article 3  
Els ajuntaments podran promoure, si ho consideren oportú, la vacunació antiràbica en règim de concentració i amb un facultatiu veterinari en exercici lliure professional. Aquest facultatiu serà responsable de l'execució de la campanya, que tindrà la duració estrictament necessària, de manera que permeta immunitzar els gossos censats en el municipi i que reunisquen les condicions per a ser objecte de vacunació d'acord amb el que es disposa en l'article segon d'aquesta ordre.  
Els ajuntaments que ho desitgen podran sol·licitar, per a l'organització de la concentració, el suport de la Conselleria d'Agricultura i Medi Ambient, a través dels serveis territorials d'aquesta. En aquests casos, una vegada esgotada la possibilitat prevista en el paràgraf anterior, els serveis veterinaris oficials de la Conselleria d'Agricultura i Medi Ambient hauran de garantir que, almenys una vegada a l'any, s'oferisca el servei de vacunació front a ràbia en el terme municipal.  
Article 4  
Els gossos vacunats enfront de la ràbia seran proveïts d'una medalla plàstica, les característiques de la qual comunicarà anualment la Conselleria d'Agricultura i Medi Ambient als col·legis oficials de veterinaris de les tres províncies, que haurà d'acompanyar els animals durant els seus desplaçaments per la via pública.  
Article 5  
Les infraccions comeses en matèria de vacunació de gossos enfront de la ràbia, que estan tipificades en la Llei 4/1994, de Protecció dels Animals de Companyia, se sancionaran d'acord amb el que s'hi estableix.  
DISPOSICIONS FINALS  
Primera  
Es faculta el director general de Producció Agrària i Pesca perquè dicte les disposicions necessàries per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 1 de juny de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI